เมนูพิเศษเฉพาะหน้าร้อน ที่จะขายแค่ช่วงนี้ ซึ่งมีหลายร้านเลยที่ทำออกมาขาย ปีนี้เลยขอมาลองร้านนี้บ้างค่ะ

เมนู "ข้าวแช่ชาววัง" ตั้งขายอยู่ใน ศูนย์การค้าเกษรพลาซ่า ที่ร้าน Mandarin Oriental Shop (แมนดาริน โอเรียนเต็ล ช็อป) ชั้น G

เมนูนี้จะมี 2 ไซส์ คือ ไซส์ S สำหรับ 2 ท่าน กับ Size L สำหรับ 4 ท่านค่ะ

- ข้าวแช่ (Size S) 445 บาท ใส่แพคเกตเป็นตะกร้าหวายจักสาน สวยงามน่ารักดีค่ะ พอแกะออกมา ถูกแยกเครื่องไว้อย่างดี พร้อมซีลปิดอย่างเรียบร้อย

ข้าวหอมมะลิเรียงเป็นเม็ดสวยงาม น้ำโรยหน้าด้วยกลีบกุหลาบและมะลิ หอมๆดอกไม้เบาๆ ทานแล้วสดชื่นอร่อยค่ะ ข้าวก็ไม่เละ ชอบจังค่ะ

เครื่องกับข้าว ให้มาเยอะดีค่ะ ทั้ง ลูกกะปิทอด, ไข่เค็มทอด, หัวไชโป๊วผัดหวาน, หมูหวานฝอย, หมูทุบ, พริกหยวกสอดไส้กุ้งกับหมูคลุมด้วยไข่, หัวหอมแดงทอดสอดไส้ปลาช่อน และผักแกะสลักสวยๆ

รสชาติอร่อยค่ะ ได้รสพอดี ไม่อมน้ำมันเกินไป เนื้อแป้งทอดก็ไม่ได้เละ จากที่ไม่ได้ชอบเมนูนี้ แต่พอได้ทานร้านนี้แล้วรู้สึกว่าครั้งหน้าให้ทานอีกก็โอเคค่ะ

เมนูพิเศษมีขายถึงสิ้นเดือนเมษายนนี้เท่านั้น ใครสนใจรีบมานะคะ